รฟม.เจรจา บก.จร.ทดลองปิดสะพานรัชโยธินกลางต.ค.สร้างตอม่อรถไฟฟ้าสายสีเขียว
รฟม.ประสาน บก.จร.ทดลองปิดสะพานรัชโยธินช่วงกลาง ต.ค. ก่อนรื้อสร้างตอม่อรถไฟฟ้าสายสีเขียวส่วนต่อขยาย "หมอชิต-สะพานใหม่-คูคต" ในพ.ย.นี้
12 ต.ค. 2559

การรถไฟฟ้าขนส่งมวลชนแห่งประเทศไทย (รฟม.) เปิดเผยว่า ขณะนี้ผู้บริหาร รฟม.อยู่ระหว่างหารือกับกองบังคับการตำรวจจราจร (บก.จร.) จัดเตรียมแผนอำนวยความสะดวกด้านการจราจรในการรื้อสะพานข้ามทางแยกรัชโยธิน เพื่อดำเนินการก่อสร้างตอม่อโครงการรถไฟฟ้าสายสีเขียวส่วนต่อขยาย “หมอชิต-สะพานใหม่-คูคต” โดยยังไม่ได้ข้อสรุปที่ชัดเจน เพียงแต่มีแผนงานคร่าวๆ ไว้เท่านั้น
“เบื้องต้นจะมีการทดลองปิดการจราจรในเดือนตุลาคมนี้เพื่อประเมินสถานการณ์ แค่วันเดียวกันก็น่าจะรู้ผล แต่ยังไม่ได้กำหนดวัน ก่อนที่จะปิดจริงในกลางเดือนพฤศจิกายน” เจ้าหน้าที่ฯ กล่าวกับ “อินโฟเควสท์”